b'\n_START_ARTICLE_\nBj\xc3\xb8rgvin marknad\n_START_PARAGRAPH_\nBj\xc3\xb8rgvin Marknad er en viking- og middelalderfestival som arrangeres \xc3\xa5rlig p\xc3\xa5 Hordamus\xc3\xa9et utenfor Bergen. Organisasjonen med samme navn ble startet h\xc3\xb8sten 2003 og formelt stiftet 5. februar 2004. Bj\xc3\xb8rgvin Marknad drives utelukkende av frivillige, og er en ikke-kommersiell organisasjon. _NEWLINE_Bj\xc3\xb8rgvin Marknad arrangerer sine festivaler f\xc3\xb8rste helg i juni m\xc3\xa5ned, datoene varierer noe fra \xc3\xa5r til \xc3\xa5r for \xc3\xa5 passe inn med andre festivaler i Norge av samme sjanger. Festivalen for 2007 ble arrangert 1.-3. juni p\xc3\xa5 Fl\xc3\xb8yfjellet over Bergen sentrum, og n\xc3\xa5dde sitt til n\xc3\xa5 beste bes\xc3\xb8kstall med 6\xc2\xa0187 bes\xc3\xb8kende over tre dager. _NEWLINE_Festivalen inneholder blant annet et middelaldermarked, kampoppvisninger, barneaktiviteter som bueskyting, \xc3\xb8ksekast og andre turneringer, samt historiske utstillinger._NEWLINE_Fram til 2010 var festivalen gratis for publikum, men fra 2011 ble det innf\xc3\xb8rt \xc2\xabavlat\xc2\xbb som f\xc3\xb8lge av \xc3\xb8nske om \xc3\xa5 heve kvaliteten p\xc3\xa5 marknaden ved \xc3\xa5 knytte til seg profesjonelle artister og musikere._NEWLINE_Bj\xc3\xb8rgvin Marknad har siden 2005 v\xc3\xa6rt tilknyttet interesseorganisasjonen Hyperion, og samarbeider periodisk med blant andre Hordamuseet, Frie Duellister, Alenfit, Bergen kommune og Langskipet Haakon Haakonsson.'